Oscar Pistorius vandag gevonnis: Só het gebeure ontvouOscar Pistorius Woensdag (15 Junie 2016) in die hof. Foto: eNCA Regskenners is dit egter eens hy sal nie die voorgeskrewe minimum vonnis van 15 jaar tronkstraf vir moord opgelê word nie. Dr. Llewellyn Curlewis, ŉ strafregspesialis, het gesê daar is wesenlike en dwingende omstandighede wat ŉ ligter vonnis regverdig. Curlewis het gesê indien Masipa die omstandighede in ag neem, sal Pistorius ŉ vonnis van tussen 12 en 14 jaar tronkstraf opgelê word. William Booth, ŉ strafregprokureur, meen ook Pistorius sal nie tot 15 jaar tronkstraf gevonnis word nie. Volgens Booth sal die hof drie faktore moet balanseer, naamlik die belange van die gemeenskap, die erns van die misdaad en die persoonlike omstandighede van die beskuldigde. Steenkamp is op 14 Februarie 2013 in Pistorius se huis in die Silver Woods-veiligheidskompleks in Silver Lakes, Pretoria doodgeskiet. Pistorius is op 22 Februarie op borgtog van R1 miljoen onder streng voorwaardes vrygelaat. Pistorius se verhoor het op 3 Maart 2014 in die Pretoriase hooggeregshof begin. Hy het op 26 Mei by die Weskoppies psigiatriese hospitaal in Pretoria aangemeld en was op 30 Junie terug in die hof. Masipa het Pistorius op 12 September skuldig bevind aan strafbare manslag, hoewel hy van moord aangekla is. Oscar het deurlopend aangevoer hy het Steenkamp as ŉ inbreker aangesien, terwyl die staat aangevoer het dit was moord. Regter Masipa het Pistorius op 21 Oktober 2014 tot vyf jaar tronkstraf gevonnis. Pistorius moes minstens ŉ sesde van sy vonnis uitdien voordat die nasionale kommissaris van korrektiewe dienste dit kon oorweeg om sy vonnis in korrektiewe toesig om te skakel. Op 19 Oktober 2015 word Pistorius onder korrektiewe toesig vrygelaat. Op 3 Desember vind die appèlhof in Bloemfontein Pistorius skuldig aan moord. Op 8 Desember word hy op borgtog van R10 000 vrygelaat. Pistorius verskyn weer van 13 tot 15 Junie 2016 in die hof ter verswaring en versagting van vonnis. Lees alle vorige berigte oor Oscar Pistorius op Maroela Media.